ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, σημείο (γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC) ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2003/0147 COD

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, σημείο (γ) της συνθήκης ΕΚ, σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC)

1. ΕΙΣΑΓΩΓΗ

Το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο κατά τη δεύτερη ανάγνωση. Η Επιτροπή εκθέτει παρακάτω τη γνώμη της σχετικά με τις τρεις τροπολογίες που πρότεινε το Κοινοβούλιο.

2. ΙΣΤΟΡΙΚΟ

- Στις 8 Ιουλίου 2003, η Επιτροπή διαβίβασε στο Ευρωπαϊκό Κοινοβούλιο και στο Συμβούλιο την πρόταση απόφασης [COM(2003) 406 τελικό - 2003/0147 (COD)].

- Στην πρώτη ανάγνωση το Ευρωπαϊκό Κοινοβούλιο εξέδωσε τη γνώμη του με πέντε τροπολογίες στις 18 Νοεμβρίου 2003.

- Η Επιτροπή αποδέχθηκε το σύνολο των τροπολογιών του Ευρωπαϊκού Κοινοβουλίου και τροποποίησε προφορικά την πρότασή της ανάλογα στις 18 Νοεμβρίου 2003.

- Το Συμβούλιο εξέδωσε την κοινή του θέση ομόφωνα στις 18 Δεκεμβρίου 2003.

- Στις 12 Ιανουαρίου 2004, η Επιτροπή ενέκρινε την ανακοίνωσή της προς το Ευρωπαϊκό Κοινοβούλιο σχετικά με την κοινή θέση του Συμβουλίου, σύμφωνα με το άρθρο 251, παράγραφος 2 της συνθήκης ΕΚ.

- Στις 11 Μαρτίου 2004, το Ευρωπαϊκό Κοινοβούλιο ενέκρινε σε δεύτερη ανάγνωση ψήφισμα που περιείχε τρεις τροπολογίες στην κοινή θέση.

3. ΣΚΟΠΟΣ ΤΗΣ ΠΡΟΤΑΣΗΣ

Ο σκοπός της πρότασης της Επιτροπής συνίσταται στην ταυτοποίηση, υποστήριξη και προώθηση της ανάπτυξης και της δημιουργίας πανευρωπαϊκών υπηρεσιών ηλεκτρονικής διακυβέρνησης και των συναφών διαλειτουργικών τηλεματικών δικτύων που στηρίζουν τα κράτη μέλη και την Κοινότητα κατά την εφαρμογή κοινοτικών πολιτικών και δραστηριοτήτων στο πλαίσιο των αντίστοιχων τομέων αρμοδιότητάς τους, με την επίτευξη ουσιαστικών ωφελειών για τις δημόσιες διοικήσεις, τις επιχειρήσεις και τους πολίτες.

4. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Η Επιτροπή αποδέχεται τις τρεις τροπολογίες του Ευρωπαϊκού Κοινοβουλίου στη δεύτερη ανάγνωση. Οι τροπολογίες ευθυγραμμίζονται με τους στόχους της αρχικής πρότασης της Επιτροπής και με την κοινή θέση, και συμπληρώνουν και διασαφηνίζουν το κείμενο.

4.1. Τροπολογίες που έγιναν δεκτές από την Επιτροπή

- Η τροπολογία 1 προσθέτει τη διατύπωση «και της οδηγίας 2002/58/ΕΚ του Ευρωπαϊκού Κοινοβουλίου και του Συμβουλίου της 12ης Ιουλίου 2002 σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών» στην αιτιολογική σκέψη 15, επισημαίνοντας μια άλλη σημαντική οδηγία.

- Η τροπολογία 2 προσθέτει τη διατύπωση «και πολιτικές» στο άρθρο 6 παράγραφος 7, διευκρινίζοντας ότι η «eInclusion» δεν είναι πρόγραμμα.

- Η τροπολογία 3 προσθέτει, στο άρθρο 10 παράγραφος 8, την ημερομηνία «31 Δεκεμβρίου 2006» ως ημερομηνία μέχρι την οποία καθορίζονται και συμφωνούνται μηχανισμοί για τη διασφάλιση της χρηματοοικονομικής και επιχειρησιακής βιωσιμότητας των υπηρεσιών υποδομής, προσφέροντας τη δυνατότητα στην Επιτροπή να λάβει υπόψη τα αποτελέσματα της πρώτης αξιολόγησης της εφαρμογής της απόφασης πριν από την πρόταση των εν λόγω μηχανισμών.

4.2. Τροπολογίες που απορρίφθηκαν από την Επιτροπή

Η Επιτροπή δεν απέρριψε καμία τροπολογία.

5. ΣΥΜΠΕΡΑΣΜΑ

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως περιγράφεται ανωτέρω.